王子朝賓起有寵於景王。王與賓孟說之欲立之。劉獻公之庶子伯蚠事單穆公，惡賓孟之爲人也，願殺之，又惡王子朝之言，以爲亂，願去之。賓孟適郊，見雄鷄自斷其尾，問之。侍者曰：「自憚其犧也。」遽歸告王，且曰：「鷄其憚爲人用乎？人異於是。犧者實用人，犧實難。己犧何害。」王弗應。夏四月，王田北山，使公卿皆從，將殺單子劉子，王有心疾。乙丑，崩于榮錡氏。戊辰，劉子摯卒，無子，單子立劉蚠。五月庚辰，見王，遂攻賓起，殺之，盟羣王子于單氏。